Peter Perez Burdett

Peter Perez Burdett (* približne 1734, Eastwood, Spojené kráľovstvo† 9. september 1793, Karlsruhe) bol anglický kartograf, zememerač, umelec a kresliar z Eastwoodu, kde zdedil menší majetok a tiež meno Perez po svojom dedkovi z matkinej strany, ktorý tu bol duchovným.
Peter Burdett by mohol byť považovaný za slávneho už preto, že bol vyobrazený na mnohých obrazoch Josepha Wrighta, ale okrem toho sa sám podieľal na mnohých vtedajších projektoch, vrátane vymeriavaní trasy pre jedno z najväčších diel v období priemyselnej revolúcie, plavebného kanála z Leedsu do Liverpoolu, na ktorom pracoval v roku 1769. Je označovaný za osobu „ak nie priamo v centre, potom iste aspoň v polotieni Mesačnej spoločnosti z Birminghamu“. Záver svojho života strávil v Karlsruhe, vyhýbajúc sa veriteľom, však aktívny v nemeckej spoločnosti.

 Život 
Burdett sa narodil v roku 1734, alebo v roku 1735 v Eastwoode v Essexe. Jeho otcom bol William Burdett a jeho matkou Elizabeth Burdettová. O jeho ranom živote je známe len veľmi málo, známym začína byť až na začiatku šesťdesiatych rokov osemnásteho storočia, kedy stretáva Josepha Wrighta z Derby, ktorého sa mu darí presvedčiť, aby mu požičal peniaze a tým podporoval jeho tvorbu máp. Navyše bol Burdett modelom pre mnohé Wrightove obrazy a tiež mu podal výklad o perspektíve. Naopak Wright bol Burdettovým priateľom a podporoval ho finančne.

Okolo roku 1766 nakreslil svoj ​​obraz Filozof predvádza tellurium (dnes v Derbyjskom múzeu a umeleckej galérii). Na tomto obraze, ktorý zachytáva prednášku o slnečnej sústave za pomoci mechanického modelu, kde je v mieste slnka umiestnená lampa, je Burdett nakreslený ako postava vľavo od učenca (postava napravo je Washington Shirley, s ktorým sa Burdett tiež poznal).

Okolo roku 1767 dokončil Burdett svoju mapu Derby v mierke jeden palec ku jednej míľu. S touto mapu sa mu podarilo uspieť, keď bol druhým úspešným tvorcom, ktorý nárokoval splnenie podmienok súťaže z roku 1759 vyhlásenej Society of Art, ktorá si žiadala práve tvorbu máp v tomto meradle.

 Liverpool 
V roku 1768 sa Burdett presťahoval z Derby do Liverpoolu, aby tu pracoval na mape grófstva Lancashire, podobne ako predtým úspešne vypracoval mapu grófstva Derbyshire. Získal nového patróna a pomáhal Georgovi Perrymu s tvorbou jeho mapy a dejín Liverpoolu. Pre Perryho dejiny z roku 1773 vytvoril obrázky a popis významných budov.

Jeho činnosť v Liverpoole bola natoľko úspešná, že sem pozval aj svojho priateľa Wrighta. Aj ten presťahovaním získal a skoro dostal od miestnych obchodníkov a aristokracie rad objednávok. Bol to však Burdett, kto v Liverpoole založil v roku 1769 Spoločnosť umelcov (Society of Artists) a zároveň sa stal jej prvým predsedom.

Neskôr sa Burdett stal propagátorom akvatinty, prvú výstavu svojich výtvorov mal v roku 1772 a je považovaný za prvého britského akvatintistu. Navyše bola jeho technika odlišná od staršej francúzskej a novátorská, avšak neskôr ju odpredal inému kartografovi Paulovi Sandbymu.

 Karlsruhe 
V roku 1774 však Burdett opustil Liverpool, aby utiekol pred dlhy, a dal sa do služieb markgrófa bádenského. Vzal so sebou obraz seba a svojej manželky (tento obraz je dnes v Národnej galérii v Prahe), ale manželku samotnú nechal napospas veriteľom.

V Karlsruhe sa znovu oženil, 11. júla 1781 si vzal Friederiku Kotkowskou a neskôr s ňou mal dcéru Annu. V rovnakom roku tiež kreslil plány pre trhovisko v Karlsruhe, ktoré sa zrkadlí aj v tvaroch dnešných budov.

Dňa 9. septembra 1793 v Karlsruhe zomrel.

 Iné projekty 

 Zdroj 

Kategória:Narodenia v 18. storočí
Kategória:Úmrtia 9. septembra
Kategória:Úmrtia v 1793
Kategória:Anglickí umelci
Kategória:Britskí kartografi